

**OLIMPIJSKI KOMITE SLOVENIJE**

**ZDRUŽENJE ŠPORTNIH ZVEZ**

**Odbor za vrhunski šport**

Celovška 25,

1000 LJUBLJANA, SLOVENIJA

Tel..: +386 1 230 60 08

Fax.: +386 1 230 60 26

[http://www.olympic.si](httP://www.olympic.si)

Na podlagi Pravilnika Komisije športnikov pri OKS za enkratno sofinanciranje programov mladim športnikom in športnicam U-21 v Republiki Sloveniji, ki ga je na 37. seji dne 16. septembra 2014 sprejel Izvršni odbor OKS, Komisija športnikov pri OKS objavlja

**RAZPIS**

**ZA ENKRATNO SOFINANCIRANJE PROGRAMOV MLADIM ŠPORTNIKOM IN ŠPORTNICAM U-21 V REPUBLIKI SLOVENIJI**

**I. PRIDOBITEV PRAVICE ZA ENKRATNO SOFINANCIRANJE PROGRAMOV**

**Merila za enkratno sofinanciranje programov**

Pravico za dodelitev sredstev za sofinanciranje programov imajo športniki in športnice, ki imajo status vrhunskega športnika, to je status perspektivnega, mednarodnega ali svetovnega razreda po veljavnem Seznamu kategoriziranih športnikov v Republiki Sloveniji, ki ga izdaja OKS in so bili v tekočem koledarskem letu mlajši od 21 let. Sredstva so namenjena športnikom, ki živijo v težjih socialnih razmerah in prihajajo iz okolja, kjer ne dobijo zadostne finančne podpore za izvedbo vadbenih programov. Pravico do sredstev nimajo štipendisti OKS in prejemniki sredstev sklada vrhunskih športnikov ter v državni upravi zaposleni športniki.

Pravico za dodelitev sredstev lahko uveljavlja tisti športnik oziroma športnica (v nadaljevanju: športnik), ki izpolnjuje enega od naslednjih meril:

1. je v obdobju od 01.09. preteklega koledarskega leta do 31.08. tekočega koledarskega leta kot član športnega društva v okviru državne reprezentance Republike Slovenije dosegel enega od naslednjih športnih rezultatov (v primeru tekmovalnih sistemov, kjer se tekmuje v skupinah, se upošteva tekmovanje v najkvalitetnejši skupini oz diviziji):
2. osvojil 5. do 16. mesto :

* na OI (olimpijske igre)
* na para OI (para olimpijske igre)
* na SP (svetovno prvenstvo) kadetov, mladincev, mlajših članov v športnih panogah, ki so na rednem programu olimpijskih iger
* na SP športnikov invalidov (svetovno prvenstvo)
* na MOI (mladinske olimpijske igre)

1. osvojil 4. do 8. mesto:

* na EP (evropskem prvenstvu) kadetov, mladincev, mlajših članov v športnih panogah, ki so na rednem programu olimpijskih iger
* na EP športnikov invalidov (evropsko prvenstvo)
* na OFEM (olimpijskem festivalu evropske mladine)

1. osvojil 2. ali 3. mesto v ne olimpijskih individualnih športnih panogah in disciplinah ter miselnih igrah, ki so upoštevane v Pogojih, pravilih in kriterijih za registriranje in kategoriziranje športnikov v RS - dokument št. 013-128/2013-13-3 (kot individualne športne discipline se ne upoštevajo športni rezultati v konkurenci štafet in ekip):

* na SP (svetovnem prvenstvu) kadetov, mladincev in mlajših članov
* na EP (evropskem prvenstvu) kadetov, mladincev in mlajših članov
* na SVI (svetovnih igrah)

1. uvrstitev na letni končni rang lestvici v športnih panogah, kjer je le-ta del kriterijev za kategorizacijo pri mladincih oziroma mlajših članih na:

* svetovna rang lestvica :

˃ posamezno: 17.m – 32.m

˃ dvojice: 9.m – 16.m

* evropska rang lestvica:

˃ posamezno: 9.m – 16.m

˃ dvojice: 5.m – 8.m

Vlogo za dodelitev sredstev enkratno sofinanciranje programov lahko vloži tudi športnik, ki ima boljše dosežke od navedenih v 2. členu pravilnika in ni med kandidati za pridobitev športne štipendije OKS.

**Pogoji za pridobitev sredstev za enkratno sofinanciranje programov**

Pravico za pridobitev sredstev za enkratno sofinanciranje programov U-21 lahko uveljavlja športnik, če izpolnjuje naslednje pogoje:

1. da športnik izpolnjuje pogoje iz 2. člena tega pravilnika;
2. da pridobi priporočilo nacionalne panožne zveze (v nadaljevanju: NPŠZ) - njenega strokovnega sveta in priporočilo trenerja, ki vsebujeta strokovno utemeljitev razlogov za pridobitev sredstev za sofinanciranje programov mlademu športniku;
3. da je matična NPŠZ športnika članica OKS;
4. da je državljan Republike Slovenije;
5. da se izobražuje v okviru sistema izobraževanja v Sloveniji ali v tujini oziroma je že pridobil srednješolsko izobrazbo;
6. da ni v rednem delovnem razmerju;
7. da ni štipendist OKS;
8. da ni prejemnik sredstev sklada vrhunskih športnikov;
9. da ni zaposlen v državni upravi RS;
10. da njegov bruto prihodek v preteklem koledarskem letu ne presega minimalne letne plače v Republiki Slovenije.

**Zahtevana dokumentacija**

* **Vloga za pridobitev sredstev za enkratno sofinanciranje programov za šolsko/študijsko leto 2014/2015.**

K vlogi morajo kandidati priložiti:

* potrdilo o državljanstvu (overjeno fotokopijo osebnega dokumenta);
* potrdilo o vpisu za šolsko oz. študijsko leto 2014/2015 (original);
* spričevalo o doseženem učnem uspehu v primeru končane srednješolske izobrazbe (overjeno fotokopijo);
* priporočilo strokovnega sveta NPŠZ (original);
* priporočilo trenerja, ki vsebujeta strokovno utemeljitev predloga (original).

**II. NAVODILA ZA IZPOLNITEV VLOGE**

Vlogo za pridobitev sredstev za enkratno sofinanciranje programovpridobitev morajo kandidati natisniti s spletne strani Olimpijskega komiteja Slovenije <http://www.olympic.si/sportna-kariera/komisija-sportnikov/> in jo ustrezno izpolniti.

Izpolnjeno vlogo morajo kandidati s prilogami posredovati na spodnji naslov v predpisanem razpisnem roku.

**III. ROK ZA ODDAJO VLOGE**

Zahtevano dokumentacijo morajo kandidati s priporočeno pošiljko poslati najkasneje do **01.10.2014** na naslov:

**OLIMPIJSKI KOMITE SLOVENIJE**

**KOMISIJA ŠPORTNIKOV**

**Celovška 25**

**1000 LJUBLJANA**

Šteje se, da je vloga prispela pravočasno, če je bila zadnji dan roka za oddajo vloge oddana na pošti s priporočeno pošiljko. Potrdilo o vpisu lahko kandidati priložijo po poteku roka, vendar najkasneje v 3 dneh po vpisu.

**IV. POSTOPEK IZBORA**

KŠ o prejemnikih enkratnega sofinanciranja programov odloči v roku 14 dni po poteku prijave.

O sklepih KŠ bodo vlagatelji vlog za enkratno sofinanciranje programov obveščeni najkasneje v roku 30 dni od poteka prijave.

Za dodatna pojasnila glede razpisa se lahko obrnete na Komisije športnikov pri OKS po telefonu 01/230 60 39 ali po elektronski pošti [ks@Olympic.si](mailto:ks@Olympic.si).

Predsednica Komisije športnikov:

Brigita Langerholc Žager

Ljubljana, 17.9.2014

Št. dokumenta : 30399-17-4/14